پاو دونيس

پاو دونيس (ب لكاطالان: Pau Donés Cirera)، خلاق ف بارسيلونا ف 11 أكتوبر 1966 و مات ف ليريدا ف 9 جوان 2020) مغني و ݣيطاريست و ملحن سپانيولي تشهر ب لݣروپ لّي كان من لمؤسسين ديالو خارابي دي پالو.

 حياتو 
پاو خلاق ف بارسيلونا و كان هو لكبير من بين خّوتو ب ربعة. فاش كانت عندو سطاش لعام نتاحرات لواليدة ديالو و صدماتو بزاف هاد لموصيبة و كان خاصو يتكلف ب خوتو صّغار. ما كانش عندو معا لقراية بزاف، كان كايعاني من مرض الديسليكسي (صّعوبة باش يقرا) و جراو عليه 6 د لمرات من لمدرسة.

قدر يضبّر على أول ݣيطار فاش كانت عندو 12 لعام و فاش دار 15 لعام أسس هو وخوه مارك ݣروپ سماوه Jay. & Company Band. بداو تايغينيو ف قاعات صغيرة ف بارسيلونا و نّواحي ديالها، پاو خدم بزّاف ديال لخدامي (سرباي، مانكان، مسؤول ف شركة د لإشهار) و عاوناتو لخدمة ديالو باش يضبّر لمصاريف ديال لݣروپ و قدر يشري لماطريال باش يخدم (سينطيتيزور، بواط د ميكساج و ݣيطار إلكتريك).

قرا پاو ف لجاميعة د بارسيلونا و خدا لّيصونص ف لقتيصاد.

ف 1995، أسس لݣروب خارابي دي پالو و لّي كان بدا ب نجاح عالمي ب أغنية لافلاكا لّي كتبها پاو على ود واحد لمرا لّي كان تعرف عليها ف كوبا.

ف لمجموع خارابي دي پالو صدرو 12 ألبوم بين 1996 و 2020.

پاو مرض ب كونسير د لكولون ف 2015 و بقا كايتضارب معاه حتا مات ف 9 جوان 2020.

كتب أوطوبيوݣرافيا ديالو سماها "50 صدمة... و مازال كانحلم" و نجحات ب شكل كبير بحيت باعت علاين 10 لاف نسخة ف سّيمانة لّولة باش خرجات.

 مصادر 

تصنيف:بيوغرافيا د رجال
تصنيف:زيادة 1966
تصنيف:وفيات 2020
تصنيف:مقالات فيها مصدر و 3000 بايت
تصنيف:ناس تزادو ف برصلونة